Návrh

Zákon

z ...................... 2004

o tepelnej energetike a o zmene a doplnení zákona Národnej rady Slovenskej republiky č. 18/1996 Z. z. o cenách v znení neskorších predpisov

Národná rada Slovenskej republiky sa uzniesla na tomto zákone:

Čl. I
P R V Á   Č A S Ť
ZÁKLADNÉ USTANOVENIA

§ 1
Predmet úpravy
    
            (1) Tento zákon upravuje 
a)	podmienky podnikania v tepelnej energetike,
b)	práva a povinnosti účastníkov trhu s teplom,
c)	hospodárnosť prevádzky sústavy tepelných zariadení,
d)	obmedzujúce opatrenia súvisiace zo stavom núdze v tepelnej energetike, 
e)	pôsobnosť orgánov štátnej správy, obcí a vyšších úuemných celkov a výkon štátneho dozoru v  tepelnej energetike, 
f)	práva a povinnosti fyzických osôb a právnických osôb, ktorých práva, právom chránené záujmy alebo povinnosti môžu byť dotknuté výkonom práv a povinností účastníkov trhu s teplom.

(2) Predmetom podnikania podľa tohto zákona je výroba tepla, výroba a rozvod tepla a rozvod tepla pre odberateľa alebo konečného spotrebiteľa. 

§ 2
Základné pojmy

 Na účely tohto zákona sa rozumie
a)	výroba tepla, fyzikálne a chemické procesy v zariadeniach na výrobu tepla, ktorých výsledkom je získanie tepla za účelom jeho predaja na vykurovanie alebo na prípravu teplej úžitkovej vody alebo na iné tepelnoenergetické využitie,
b)  výrobcom tepla fyzická osoba alebo právnická osoba, ktorá vyrába teplo za účelom jeho 
     predaja a ktorá má oprávnenie na výrobu tepla podľa tohto zákona,
c)  zariadením na výrobu tepla zariadenie, ktoré slúži na premenu rôznych zdrojov energie na
     teplo; zahrňuje stavebnú časť a technologické zariadenie,
d) dodávateľom tepla fyzická osoba alebo právnická osoba, ktorá je držiteľom  povolenia na  
     výrobu alebo rozvod tepla a ktorá dodáva teplo odberateľovi alebo rozpočítava teplo 
     konečnému spotrebiteľovi, 
e) odberateľom fyzická osoba alebo právnická osoba, ktorá dodané teplo využíva na 
    vlastné účely alebo na rozvod tepla alebo ho rozpočítava konečnému spotrebiteľovi, 
f) konečným spotrebiteľom fyzická osoba alebo právnická osoba, ktorej dodávateľ alebo 
    odberateľ rozpočítava teplo na základe zmluvy o rozpočítavaní tepla,
g)	povolením oprávnenie na podnikanie na výrobu tepla alebo na výrobu a rozvod tepla alebo na rozvod tepla,
h)	osvedčením o registrácii oprávnenie pre fyzickú osobu alebo právnickú osobu, ktorá nie je podnikateľom1) na výrobu tepla alebo na výrobu a  rozvod tepla alebo na rozvod tepla,
i)	dodávkou tepla predaj tepla na vykurovanie, predaj tepla na prípravu teplej úžitkovej vody, predaj tepla v teplej úžitkovej vode alebo predaj tepla na iné využitie,
j)	distribúciou tepla preprava tepla verejným rozvodom k odberateľovi,
k)	rozvodom tepla distribúcia tepla a dodávka tepla odberateľovi,
l)	sústavou tepelných zariadení zariadenia na výrobu, rozvod alebo spotrebu tepla,
m)	verejným rozvodom tepla časť sústavy tepelných zariadení na dodávku tepla viacerým odberateľom, 
n)	tepelnou prípojkou časť sústavy tepelných zariadení od verejného rozvodu po odberné miesto na dodávku tepla jedinému odberateľovi tepla,
o)	odberným miestom zmluvne dohodnuté miesto, na ktorom je umiestnené  určené meradlo2) na meranie dodaného tepla pre jedného odberateľa a kde prechádza teplo zo sústavy tepelných zariadení dodávateľa  do sústavy  tepelných zariadení odberateľa alebo konečného spotrebiteľa,
p)	objektom spotreby tepla jedna prípadne viac budov alebo iná stavba so zariadením na spotrebu tepla, pričom zariadením na spotrebu tepla sa rozumie zariadenie na konečné využitie tepla,
q)	vymedzeným územím územie, na ktorom sa dodávateľovi ukladá povinnosť  distribúcie a dodávky tepla,
r)	kombinovanou výrobou tepla a elektriny výroba tepla na účely dodávok tepla fyzickým osobám a právnickým osobám a súčasná výroba elektriny technológiami, ktoré umožňujú súčasné využitie tepla i elektriny, na účely ich dodávok fyzickým osobám a právnickým osobám.

§ 3
Zodpovedný zástupca

(1) Zodpovedným  zástupcom  podľa  tohto  zákona je fyzická  osoba ustanovená žiadateľom o povolenie, alebo držiteľom povolenia,  ktorá  zodpovedá  za odborné vykonávanie povolených činnosti podľa tohto zákona, najmä za kvalitné, včasné a správne   plnenie povinnosti výrobcu a dodávateľa tepla uvedených v § 15, § 16 ods. 1, § 17 ods. 1,  § 18 ods. 1 a 2  a  ktorá s určením do funkcie zodpovedného zástupcu vyslovila písomný súhlas, ak zodpovedným zástupcom nie je sám žiadateľ o povolenie. Zodpovedný zástupca musí byť v pracovnoprávnom alebo inom právnom  vzťahu so žiadateľom o povolenie alebo s držiteľom povolenia, v ktorom je upravená jeho osobná zodpovednosť za odborné vykonávanie povolenej činnosti voči žiadateľovi o povolenie alebo držiteľovi povolenia.

(2) Zodpovedný zástupca musí spĺňať  predpoklad odbornej  spôsobilosti a predpoklad bezúhonnosti.
(3) Funkciu zodpovedného zástupcu možno vykonávať len pre jednu fyzickú osobu alebo pre jednu právnickú osobu.

(4) Zodpovedným zástupcom právnickej osoby nemôže byť člen dozornej rady alebo iného kontrolného orgánu tejto právnickej osoby.

(5) Ak zodpovedný zástupca ukončil výkon svojej funkcie, fyzická osoba alebo právnická osoba, ktorá je držiteľom povolenia je povinná do 15 dní ustanoviť nového zodpovedného zástupcu a bezodkladne to oznámiť Úradu pre reguláciu sieťových odvetví (ďalej len „úrad“).3)

(6) Práva a povinnosti fyzických osôb konajúcich v mene právnickej osoby podľa všeobecných predpisov o podnikaní 4) ustanovením zodpovedného zástupcu nie sú dotknuté.

§ 4
Odborná spôsobilosť

(1) Odborná spôsobilosť je preukázanie požadovaného vzdelania, odbornej praxe a úspešné vykonanie skúšky. 

 (2)  Vzdelanie a prax sa  preukazuje úradne osvedčeným odpisom dokladov 
a)	o ukončení úplného stredného odborného vzdelania technického zamerania a o vykonaní päťročnej odbornej praxe pri výrobe a rozvode tepla, 
b)	o ukončení úplného stredného vzdelania s pomaturitným štúdiom technického zamerania a o vykonaní päťročnej odbornej praxe pri výrobe a rozvode tepla, 
c)	o ukončení vysokoškolského vzdelania5) prvého stupňa technického zamerania a o vykonaní štvorročnej odbornej praxe pri výrobe a rozvode tepla alebo
d)	o ukončení vysokoškolského vzdelania5) druhého stupňa technického zamerania a o vykonaní trojročnej odbornej praxe pri výrobe a rozvode tepla. 

 (3) Skúška podľa odseku 1 sa vykonáva pred skúšobnou komisiou zriadenou Ministerstvom hospodárstva Slovenskej republiky (ďalej len „ministerstvo“).

(4) Odbornú spôsobilosť preukazuje žiadateľ o povolenie osvedčením o odbornej spôsobilosti, ktoré sa vydáva po preukázaní úradne osvedčených odpisov, dokladov podľa odseku 2 a po úspešnom vykonaní skúšky podľa odseku 3.

(5)  Platnosť osvedčenia o odbornej spôsobilosti je päť rokov od jeho vydania. 

(6)  Rozsah odbornej prípravy a požadovaných vedomostí pre skúšky odbornej spôsobilosti, podrobnosti o zriaďovaní a činnosti skúšobných komisií a obsah osvedčenia o odbornej spôsobilosti ustanoví všeobecne záväzný právny predpis, ktorý vydá ministerstvo.

D R U H Á   Č A S Ť
PODMIENKY PODNIKANIA V TEPELNEJ ENERGETIKE

Povolenie
§ 5

		(1) Podnikať v tepelnej energetike možno len na základe povolenia.
		
            (2) Fyzickej osobe alebo právnickej osobe vydá rozhodnutie o povolení úrad na základe písomnej žiadosti a  po splnení podmienok uvedených v § 6 ods. 1.

(3) Fyzická osoba v žiadosti podľa odseku 2 uvedie 
a)  meno a priezvisko, obchodné meno a identifikačné číslo, ak jej bolo pridelené, miesto trvalého pobytu6) na území Slovenskej republiky alebo miesto pobytu7) na území Slovenskej republiky a miesto trvalého prevádzkovania činnosti v tepelnej energetike, o povolenie ktorej žiada, 
b)   rozsah a miesto  predmetu podnikania v tepelnej energetike, 
c)   technický popis zariadenia na výrobu alebo rozvod tepla, na ktorom bude vykonávať  
      predmet podnikania a jeho celkový inštalovaný výkon alebo prepravný výkon, ak ide      
     o zariadenie na rozvod tepla,
d)  dobu, na ktorú sa požaduje vydanie povolenia,
e)  údaje o zodpovednom zástupcovi v rozsahu podľa písmena a), ak sám žiadateľ nie je   
     zodpovedným zástupcom,
f)  návrh na vymedzené územie.

(4) K žiadosti o vydanie povolenia fyzická osoba dokladá
a)	doklad o trvalom pobyte alebo o pobyte na území Slovenskej republiky, 
b)	výpis zo živnostenského alebo iného registra, v ktorom je fyzická osoba vedená ako podnikateľ,
c)	výpis z registra trestov žiadateľa a zodpovedného zástupcu, ak sám žiadateľ nie je zodpovedným zástupcom, nie starší ako tri mesiace,
d)	osvedčenie o odbornej spôsobilosti fyzickej osoby alebo jej zodpovedného zástupcu,
e)	rozhodnutie obce alebo vyššieho územného celku o súlade požadovaného rozsahu a miesta predmetu podnikania s koncepciou rozvoja obce alebo vyššieho územného celku v oblasti tepelnej energetiky.

(5) Právnická osoba v žiadosti podľa odseku 2 uvedie 
a)	obchodné meno, právnu formu, sídlo právnickej osoby a ak ide o právnickú osobu so sídlom v zahraničí, sídlo jej organizačnej zložky umiestnenej na území Slovenskej republiky a identifikačné číslo ak jej bolo pridelené,
b)	rozsah a miesto predmetu podnikania v tepelnej energetike, 
c)	technický popis zariadenia na výrobu a rozvod tepla, na ktorom bude vykonávať predmet podnikania a jeho celkový inštalovaný výkon alebo prepravný výkon ak ide o zariadenie na rozvod tepla,
d)	meno, priezvisko a trvalý pobyt alebo pobyt štatutárneho orgánu alebo členov štatutárneho orgánu právnickej osoby,
e)	dobu, na ktorú sa požaduje vydanie povolenia,
f)	údaje o zodpovednom zástupcovi v rozsahu podľa odseku 3 písm. a),
g)	návrh na vymedzené územie.

(6) K žiadosti o vydanie povolenia právnická osoba dokladá 
a)	výpis z obchodného registra nie starší ako tri mesiace; právnická osoba, ktorá nie je podnikateľom  doklad o zápise do štatistického registra,
b)	výpis z registra trestov štatutárneho orgánu alebo členov štatutárneho orgánu a zodpovedného zástupcu nie starší ako tri mesiace; ak je štatutárnym orgánom alebo členom štatutárneho orgánu alebo zodpovedným zástupcom zahraničná fyzická osoba zodpovedajúci doklad alebo osvedčenie nahrádzajúce výpis z registra trestov,8) 
c)	doklad podľa osobitného predpisu9) ak je štatutárnym orgánom alebo členom štatutárneho orgánu alebo zodpovedným zástupcom zahraničná osoba a výpis z obchodného registra jej organizačnej zložky umiestnenej na území Slovenskej republiky, ak žiadateľom je zahraničná osoba,
d)	osvedčenie o odbornej spôsobilosti zodpovedného zástupcu,
e)	rozhodnutie obce alebo vyššieho územného celku v súlade požadovaného rozsahu a miesta predmetu podnikania s koncepciou rozvoja obce alebo vyššieho územného celku  v oblasti tepelnej energetiky.

(7) Fyzická osoba a právnická osoba okrem dokladov uvedených v odseku 4 a 6  k žiadosti o udelenie povolenia dokladá 
a)	doklad o vlastníckom vzťahu, alebo o inom právnom vzťahu k sústave tepelných zariadení, na ktorých chce podnikať, 
b)	záväzný prísľub poisťovne, že v prípade, ak žiadateľovi bude udelené povolenie na podnikanie v tepelnej energetike uzavrie s ním poistnú zmluvu zo zodpovednosti za  škodu spôsobenú podnikaním10)  a návrh tejto poistnej zmluvy.

(8) Vzor žiadosti o vydanie povolenia ustanoví všeobecne záväzný právny predpis, ktorý vydá úrad. 

§ 6

(1) Úrad vydá povolenie do 30 dní od doručenia žiadosti o povolenie, ak táto obsahuje všetky náležitosti podľa § 5 štatutárny zástupca žiadateľa a jeho zodpovedný zástupca spĺňajú tieto podmienky:
a)	majú plnú spôsobilosť na právne úkony, 
b)	preukážu bezúhonnosť, 

(2) Na účely tohto zákona za bezúhonnú osobu sa považuje ten, kto nebol právoplatne odsúdený za trestný čin hospodárskej povahy, trestný čin proti majetku alebo iný trestný čin spáchaný úmyselne, alebo za iný trestný čin, ktorého skutková podstata súvisí s predmetom podnikania podľa tohto zákona alebo ak sa  naňho hľadí, ako by nebol odsúdený.11)
 
§ 7

(1)	V povolení vydanom fyzickej osobe sa uvedie
a)	meno, priezvisko, trvalý pobyt alebo pobyt a miesto trvalej prevádzky sústavy tepelných zariadení alebo jej časti a číslo osvedčenia o odbornej spôsobilosti na predmet podnikania zodpovedného zástupcu,
b)	obchodné meno a miesto podnikania,
c)	identifikačné číslo, ak bolo pridelené,
d)	rozsah a miesto predmetu podnikania, na ktorý sa vydáva povolenie,
e)	dobu začatia výkonu predmetu podnikania a doba platnosti povolenia,
f)	meno a priezvisko zodpovedného zástupcu, jeho trvalý pobyt alebo pobyt a číslo osvedčenia o odbornej spôsobilosti ak fyzická osoba, ktorej sa povolenie vydáva sama nie je odborne spôsobilá,
g)	stručný technický popis sústavy tepelných zariadení, na ktorých môže podnikať a ich výkonové hodnoty,
h)	vymedzené územie pre podnikanie,

            (2) V povolení vydanom právnickej osobe sa uvedie
a)	obchodné meno,
b)	identifikačné číslo,
c)	sídlo,
d)	meno a priezvisko zodpovedného zástupcu, jeho trvalý pobyt alebo pobyt a číslo osvedčenia o odbornej spôsobilosti,
e)	sídlo organizačnej zložky zahraničnej právnickej osoby na území Slovenskej republiky, ak sa povolenie vydáva takejto osobe,
f)	rozsah predmetu podnikania, na ktoré sa vydáva povolenie,
g)	dobu začatia výkonu predmetu podnikania a doba platnosti povolenia,
h)	miesto výkonu predmetu podnikania,
i)	stručný technický popis sústavy tepelných zariadení, na ktorých môže podnikať a ich výkonové hodnoty,
j)	vymedzené územie, 
k)	meno, priezvisko, bydlisko alebo pobyt konateľov alebo členov štatutárneho orgánu,

(3)  Žiadateľ, ktorému bolo vydané povolenie (ďalej len „držiteľ povolenia“), je povinný podať návrh na zápis tejto činnosti do obchodného registra alebo do iného príslušného registra do 30 dní od právoplatnosti  povolenia. 

§ 8
Zmeny  v povolení

		(1) Držiteľ povolenia pri zmene údajov uvedených v povolení je povinný písomne požiadať úrad o vykonanie zmeny do 15 dní od vzniku zmeny.

(2) Držiteľ povolenia k písomnej žiadosti podľa odseku 1 je povinný priložiť doklady ktoré zmenu odôvodňujú.

(3) Úrad vykoná zmeny v povolení do 30 dní od doručenia žiadosti. 

§ 9
Zánik a zrušenie povolenia

(1) Povolenia zanikne 
uplynutím doby, na ktorú bolo vydané,
b)	ak držiteľ povolenia nepodá návrh na zápis predmetu podnikania  uvedeného  v  povolení do obchodného registra alebo iného príslušného registra do 30 dní od právoplatnosti povolenia, ak predmet podnikania uvedený v povolení už nie je zapísaný v obchodnom registri alebo inom príslušnom registri podľa doterajších predpisov,
c)	smrťou fyzickej osoby, ktorá bola držiteľom povolenia alebo vyhlásením  tejto  osoby za mŕtvu12),
d)	výmazom z obchodného registra alebo výmazom z iného príslušného registra. 

(2) Úrad rozhodne o zrušení povolenia, ak držiteľ povolenia 
a)	prestal spĺňať podmienky pre vydanie povolenia podľa § 6, 
b)	porušil povinnosti ustanovené v § 10 ods. 2 písm. a), b) a d),
c)	písomne požiada o zrušenie povolenia  najmenej  dvanásť  mesiacov  pred  požadovaným  termínom zrušenia,
d)	nedodržal dobu začatia predmetu podnikania podľa § 7 ods. 1 písm. e) alebo § 7 ods. 2 písm. e),
e)	prestal vykonávať činnosti na ktoré má povolenie.

(3) Ak povolenie zanikne alebo ak úrad rozhodol o zrušení povolenia držiteľ povolenia alebo jeho právny nástupca je povinný v lehote do 15 dní od zániku alebo  zrušenia povolenia vrátiť povolenie úradu.

(4) Pri zániku povolenia alebo zrušení povolenia môže úrad navrhnúť súdu, aby podľa osobitného predpisu13) rozhodol o tom, že vlastník sústavy tepelných zariadení alebo jeho časti, ak hrozí stav núdze alebo v inom naliehavom verejnom záujme, na nevyhnutnú dobu  v nevyhnutnej miere a za náhradu je povinný poskytnúť na prevádzkovanie a zabezpečenie zásobovania teplom na vymedzenom území uvedenom v zaniknutom alebo zrušenom povolení svoju sústavu tepelných zariadení alebo jej časť  inému v rozhodnutí určenému držiteľovi povolenia, ak vlastník sústavy tepelných zariadení, ktorému zaniklo alebo bolo zrušené povolenie sa nedohodne s iným držiteľom povolenia o prevzatí zásobovacej povinnosti na vymedzenom území držiteľa povolenia, ktorému povolenie zaniklo alebo bolo zrušené.

§ 10
Práva a povinnosti držiteľa povolenia 

          (1) Držiteľ povolenia pri plnení úloh súvisiacich s predmetom podnikania a pri plnení svojich povinností podľa tohto zákona má právo vchádzať s mechanizmami alebo vstupovať na cudzie pozemky a do cudzích objektov a zariadení v súvislosti s prevádzkou, obsluhou, odpočtami, opravami a údržbou sústavy tepelných zariadení v rozsahu dohodnutom v písomnej zmluve s vlastníkom užívateľom alebo správcom nehnuteľnosti.

           (2) Držiteľ povolenia  je povinný
a)	poskytovať orgánom vykonávajúcim štátnu správu alebo štátny dozor podľa § 31 až 33 a § 35 na ich požiadanie informácie nevyhnutné na výkon štátnej správy,
b)	umožniť orgánom vykonávajúcim kontrolu podľa osobitného zákona3) alebo štátny dozor podľa § 32 a 34 vstup do objektov, v ktorých sa vykonáva povolená činnosť,
c)	poskytovať jednorazovú náhradu za obmedzenie výkonu vlastníckych práv k nehnuteľnosti, na ktorú vstúpil pri plnení úloh podľa odseku 1,
d)	plniť opatrenia a povinnosti súvisiace s vyhlásením stavu núdze v tepelnej energetike.

§ 11
Oznamovacia povinnosť

(1) Fyzická osoba alebo právnická osoba, ktorá nie je  podnikateľom a ktorá vyrába teplo alebo vykonáva rozvod tepla je povinná túto skutočnosť oznámiť úradu.

(2) Fyzická osoba v oznámení uvedie
a)	meno, priezvisko, dátum narodenia, bydlisko alebo
b)	miesto výkonu činnosti podľa odseku 1 a jej rozsah, 
c)	obchodné meno a identifikačné číslo, ak jej bolo pridelené, 
d)	druh a výkon sústavy tepelných zariadení, na ktorej vykonáva alebo bude vykonávať činnosti podľa odseku 1, 

(3) Právnická osoba v oznámení uvedie
a)	obchodné meno, sídlo a právnu formu, 
b)	meno, priezvisko a pobyt štatutárneho zástupcu, 
c)	identifikačné číslo, 
d)	miesto výkonu činnosti podľa odseku 1 a jej rozsah, 
e)	druh a výkon sústavy tepelných zariadení, na ktorej vykonáva alebo bude vykonávať činnosti podľa odseku 1,
          
(4) Fyzická osoba alebo právnická osoba podľa  odseku 1 oznámi úradu ukončenie činnosti podľa odseku 1 najmenej šesť mesiacov pred jej ukončením.

Výstavba sústavy tepelných zariadení 
§ 12

(1) Výstavbu sústavy tepelných zariadení alebo jej časti s celkovým inštalovaným výkonom 5 MWt a viac možno uskutočniť len na základe osvedčenia, ktoré vydá ministerstvo. O osvedčenie môže písomne požiadať fyzická osoba alebo právnická osoba, ktorá je podnikateľom.1) 
 
(2) O vydaní osvedčenia rozhodne ministerstvo na základe písomnej žiadosti podľa odseku 1 do 30 dní od jej doručenia a po vyhodnotení 
a)	potreby nových zdrojov tepla a rozvodov tepla na území, ktoré má byť zásobované teplom z výstavby sústavy tepelných zariadení, pre ktorú sa žiada vydať osvedčenie,
b)	využitia domácich obnoviteľných zdrojov energie, 
c)	možnosti získavania tepelnej energie na  území, na ktorom má byť výstavba uskutočnená, z kombinovanej výroby tepla a elektriny,
d)	plnenia požiadaviek na ochranu životného prostredia,
e)	hospodárnosti a energetickej účinnosti sústavy tepelných zariadení, na výstavbu ktorej sa osvedčenie požaduje.

(3) Osvedčenie sa vydáva na dobu uvedenú v žiadosti, najdlhšie však na tri roky odo dňa jej vydania. Platnosť osvedčenia sa môže predĺžiť o ďalšie dva roky na základe písomnej žiadosti. Písomnú žiadosť o predĺženie platnosti osvedčenia musí jeho držiteľ predložiť ministerstvu najneskôr tri mesiace pred skončením jeho platnosti. Ak žiadateľ o vydanie osvedčenia ani v týchto lehotách výstavbu sústavy tepelných zariadení neukončí a stavbu neuvedie do trvalej prevádzky, ďalšia výstavba sa môže uskutočniť len na základe nového osvedčenia.

(4) Vydaním osvedčenia nie sú dotknuté osobitné predpisy o stavebnom konaní.14)

(5) Ministerstvo je pri rozhodovaní o výstavbe sústavy tepelných zariadení s celkovým inštalovaným výkonom 5 MWt a viac,  účastníkom  územného  konania a dotknutým  štátnym orgánom v stavebnom konaní podľa osobitného predpisu.14)

(6) Výstavbu sústavy tepelných zariadení s celkovým inštalovaným výkonom do 5 MWt možno uskutočniť len na základe osvedčenia, ktoré vydá obec v súlade s koncepciou rozvoja obce v oblasti tepelnej energetiky. O vydanie tohto osvedčenia písomne môže požiadať aj fyzická osoba alebo právnická osoba, ktorá nie je podnikateľom.1) 

§ 13

(1) V písomnej žiadosti o vydanie osvedčenia podľa § 12 ods. 1 fyzická osoba alebo právnická osoba uvedie
fyzická osoba
1.	meno, priezvisko, trvalý pobyt alebo pobyt,
2.	umiestnenie sústavy tepelných zariadení, jej technický popis a celkový inštalovaný
výkon sústavy tepelných zariadení, zdroj  energie a návrh na vymedzené územie
3.	dobu, na ktorú požaduje vydať osvedčenie
4.	podnikateľský zámer, predpoklady hospodárnosti a energetickej účinnosti sústavy tepelných zariadení, na ktoré žiada vydať osvedčenie

právnická osoba
1.	obchodné meno, sídlo,  identifikačné číslo ak jej bolo pridelené,  právnu formu,  meno a priezvisko trvalý pobyt alebo pobyt členov štatutárneho orgánu,
2.	umiestnenie sústavy tepelných zariadení, jej technický popis a celkový inštalovaný výkon sústavy tepelných zariadení, zdroj energie a návrh na vymedzené územie 
3.	dobu, na ktorú sa požaduje vydať osvedčenie, 
4.	podnikateľský zámer, predpoklady hospodárnosti a energetickej účinnosti sústavy tepelných zariadení, na ktoré žiada vydať osvedčenie,

(2) K žiadosti podľa odseku 1 fyzická osoba alebo právnická osoba dokladá aj rozhodnutie obce alebo vyššieho územného celku o súlade výstavby sústavy tepelných zariadení, na ktoré žiada vydať osvedčenie s koncepciou rozvoja obce alebo vyššieho územného celku v oblasti tepelnej energetiky.

(3) Ak žiadosť o vydanie osvedčenia podľa odsekov 1 a 2 nie je úplná, ministerstvo vyzve žiadateľa, aby v lehote určenej ministerstvom žiadosť doplnil, inak konanie zastaví.

(4) Ministerstvo v rozhodnutí o vydaní osvedčenia uvedie
a)	údaje o fyzickej osobe alebo právnickej osobe, ktorej sa osvedčenie vydáva podľa odseku 1 písm. a) bod 1 ak ide o osvedčenie, ktoré sa vydáva fyzickej osobe a podľa odseku 1 písm. b) bod 1 ak sa osvedčenie vydáva právnickej osobe,
b)	technický popis sústavy tepelných zariadení, na ktoré sa osvedčenie vydáva,  jej celkový inštalovaný výkon ako aj podmienky jej hospodárnosti a energetickej účinnosti a požiadavky na prevádzku sústavy tepelných zariadení z hľadiska životného prostredia, 
c)	vymedzené územie,
d)	dobu platnosti osvedčenia.

(5) V písomnej žiadosti o vydanie osvedčenia podľa § 12 ods. 6 fyzická osoba alebo právnická osoba uvedie rovnaké údaje ako sú uvedené v ods. 1 a 2.

(6) Obec v rozhodnutí o vydaní osvedčenia podľa § 12 ods. 6 uvedie

a) pre fyzickú osobu
1.	meno, priezvisko, trvalý pobyt alebo pobyt a  identifikačné číslo ak jej bolo pridelené,
2.	sústavu tepelných zariadení, na ktorú sa osvedčenie vydáva, jej celkový inštalovaný výkon ako aj podmienky jej hospodárnosti a energetickej účinnosti a požiadavky na prevádzku sústavy tepelných zariadení z hľadiska životného prostredia,
3.	miesto prevádzkovania sústavy tepelných zariadení a jej vymedzené územie pre zásobovanie teplom,
4.	dobu platnosti osvedčenia.

pre právnickú osobu
1.  obchodné meno, sídlo právnickej osoby,  identifikačné číslo ak jej bolo pridelené,      
     právnu formu,  meno a priezvisko členov trvalý pobyt alebo pobyt štatutárneho orgánu,
2.	sústavu tepelných zariadení, na ktoré sa osvedčenie vydáva, jej celkový inštalovaný výkon ako aj  podmienky jej hospodárnosti a energetickej účinnosti a požiadavky na prevádzku sústavy tepelných zariadení z hľadiska životného prostredia, 
3.	miesto prevádzkovania sústavy tepelných zariadení, a jej vymedzené územie pre zásobovanie teplom,
4.	dobu platnosti osvedčenia.

TRETIA  ČASŤ
PRÁVA A POVINNOSTI ÚČASTNÍKOV TRHU S TEPLOM

§ 14
Účastníci trhu s teplom

Účastníci trhu s teplom sú
a)	výrobca,
b)	dodávateľ,
c)	odberateľ,
d)	konečný spotrebiteľ.

Práva a povinnosti účastníkov trhu s teplom
§ 15

(1) Výrobca a dodávateľ sú povinní
a)	vyrábať a dodávať teplo v určenom čase, v určenej kvalite a prevádzkovať sústavu tepelných   zariadení, ktoré slúžia na výrobu a distribúciu tepla hospodárne, 
b)	predložiť na požiadanie úradu alebo obce informácie o stave a možnosti rozvoja ním prevádzkovanej sústavy tepelných zariadení,
c)	vrátiť neoprávnený zisk, ktorý vznikol v dôsledku predaja väčšieho množstva tepla odberateľovi, než bolo ním vyrobené alebo nakúpené. 

(2) Držiteľ povolenia na výrobu tepla a elektriny kombinovanou výrobou tepla  a elektriny okrem povinností uvedených v odseku 1 je povinný zabezpečiť výrobu tepla a elektriny v súlade s pravidlami pre výrobu tepla a elektriny kombinovanou výrobou.

(3)  Pravidlá pre výrobu tepla a elektriny kombinovanou výrobou tepla a elektriny ustanoví všeobecne záväzný právny predpis, ktorý vydá ministerstvo.

§ 16

(1) Dodávateľ, ktorý rozpočítava teplo konečnému spotrebiteľovi a odberateľ, ktorý rozpočítava teplo konečnému spotrebiteľovi je povinný  zabezpečiť teplo v určenom čase a    v určenej kvalite.

(2) Odberateľ, ktorý rozpočítava teplo konečnému spotrebiteľovi, ak nemá odbornú spôsobilosť, je povinný ustanoviť zodpovedného zástupcu  zodpovedného za odborné vykonávanie povinností podľa odseku 1, § 17 ods. 2 a § 18 ods. 3 a 4; na ustanovenie a odbornú spôsobilosť tohto zodpovedného zástupcu sa  vzťahujú ustanovenia §3 a 4.

            (3)   Konečný  spotrebiteľ   má   právo  na  dodávku  tepla  z verejného  rozvodu  tepla 
v určenom čase, v určenej kvalite a za schválenú alebo určenú cenu.15)
         
             (4)  Určený čas a určenú kvalitu dodávky tepla ustanoví všeobecne záväzný právny predpis, ktorý vydá ministerstvo.

§ 17

(1) Dodávateľ, ktorý dodáva teplo v teplej úžitkovej vode je povinný merať množstvo spotrebovaného tepla na prípravu teplej úžitkovej vody určeným meradlom16)  v mieste  jej  prípravy,  merať  množstvo dodanej teplej úžitkovej vody na odbernom mieste určeným meradlom16), ak sa dodávateľ s odberateľom nedohodne inak a zabezpečiť dodržiavanie predpísanej teploty teplej úžitkovej vody na odbernom mieste.

(2) Ak je dodávka teplej úžitkovej vody pre dodávateľa nehospodárna z dôvodu nízkej spotreby teplej úžitkovej vody na strane odberateľa, dodávateľ  navrhne odberateľovi zrušenie dodávky teplej úžitkovej vody alebo navrhne dohodu o dodávke teplej úžitkovej vody v inom než v určenom čase; ak nedôjde k dohode a odberateľ naďalej požaduje dodávku teplej úžitkovej vody je dodávateľ povinný dodávať teplú úžitkovú vodu podľa požiadaviek odberateľa len za predpokladu, že sa odberateľ písomne zaviaže uhradiť dodávateľovi zvýšené náklady na jej dodávku.

(3) Dodávateľ, ktorý rozpočítava teplo konečnému spotrebiteľovi alebo odberateľ, ktorý rozpočítava teplo konečnému spotrebiteľovi  je povinný
a)	dodržiavať určenú teplotu teplej úžitkovej vody u konečného spotrebiteľa,
b)	zabezpečiť na náklady vlastníka odberného zariadenia, nákup a zapojenie, udržiavanie a overovanie určených meradiel spotreby teplej úžitkovej vody u konečného spotrebiteľa; lehota na zapojenie týchto určených meradiel u konečného spotrebiteľa, ktorému sa teplo rozpočítava je najneskôr do dvoch rokov od nadobudnutia účinnosti tohoto zákona,
c)	oznámiť konečnému spotrebiteľovi najmenej 15 dní pred uskutočnením odčítania údajov na určenom meradle spotreby tepla alebo teplej úžitkovej vody termín odčítania spotreby,
d)	využívať na rozpočítavanie tepla dodaného v teplej úžitkovej vode určené meradlá na meranie spotreby teplej úžitkovej vody u konečného spotrebiteľa,
e)	rozpočítavať teplo dodané v teplej úžitkovej vode podľa pravidiel rozpočítavania.

(4) Konečný spotrebiteľ alebo vlastník odberného zariadenia je povinný umožniť dodávateľovi, ktorý rozpočítava teplo dodané v teplej úžitkovej vode alebo odberateľovi, ktorý rozpočítava teplo dodané v teplej úžitkovej vode
a)	vykonávanie jeho povinností uvedených v odseku 3 písm. b),
b)	v čase oznámeného termínu, odčítanie údajov z určených meradiel spotreby teplej úžitkovej vody, v čase oznámeného termínu na odčítanie spotreby tepla,
c)	chrániť určené meradlo spotreby teplej úžitkovej vody pred neoprávneným zásahom,
d)	prístup k určenému meradlu teplej úžitkovej vody za účelom jeho kontroly na nevyhnutnú dobu v čase od 08.00 do 20.00 hodín, ak je na mieste umiestnenia určeného meradla prítomný vlastník odberného zariadenia.

(5) Určenú teplotu teplej úžitkovej vody na odbernom mieste, odbernom zariadení,  pravidlá rozpočítavania tepla v teplej úžitkovej vode ustanoví všeobecne záväzný právny predpis, ktorý vydá ministerstvo.

§ 18

(1) Dodávateľ je povinný
a)	merať teplo na každom odbernom mieste určeným meradlom spotreby tepla (ďalej len „určené meradlo“), zabezpečiť overovanie jeho správnosti podľa osobitného predpisu16) a účtovať cenu tepla; ak dodávateľ rozpočítava teplo konečnému spotrebiteľovi, určené meradlo umiestni podľa svojho rozhodnutia,
b)	zabezpečiť určené meradlo proti neoprávnenému zásahu,
c)	zabezpečiť overenie správnosti  určeného  meradla v prípade  pochybnosti o jeho správ-nosti na základe písomnej žiadosti odberateľa do 30 dní od doručenia žiadosti; ak sa zistí, že meradlo spĺňa technické a metrologické požiadavky,16) náklady spojené s jeho overením uhradí odberateľ,
d)	prizvať písomne odberateľa k výmene určeného meradla a zaznamenať údaje o vymieňa-nom meradle,
e)	vykonávať mesačné odpočty určených meradiel a
f)	vykonávať mesačné bilancie výroby a dodávky tepla. 
(2) Dodávateľ zo zdroja kombinovanej výroby tepla a elektriny je povinný
a)	inštalovať určené meradlá tepla a elektriny tak, aby bolo možné merať množstvo vyrobeného tepla a množstvo výroby elektriny a dodávku množstva tepla a elektriny,
b)	vykonávať mesačné bilancie výroby a dodávky tepla a výroby a dodávky elektriny.

(3) Odberateľ je povinný
a)	umožniť dodávateľovi zapojenie, údržbu a odpojenie určeného meradla v objekte odberateľa,
b)	umožniť dodávateľovi odčítať údaje na určenom meradle,
c)	zamedziť prístup tretej osobe k určenému meradlu,
d)	oznámiť bezodkladne dodávateľovi  neoprávnené zásahy do určeného meradla,
e)	oznámiť najmenej 15 dní pred termínom odčítania údajov na určenom meradle alebo na pomerových rozdeľovačoch tepla konečnému spotrebiteľovi  termín odčítania,
f)	využívať údaje z určených meradiel alebo pomerových rozdeľovačov tepla na rozpočítavanie tepla konečnému spotrebiteľovi podľa pravidiel rozpočítavania

(4) Odberateľ, ktorý rozpočítava teplo konečnému spotrebiteľovi alebo dodávateľ, ktorý rozpočítava teplo konečnému spotrebiteľovi je povinný zabezpečiť na náklady  vlastníka odberného zariadenia, nákup, zapojenie a overovanie určených meradiel tepla alebo pomerových rozdeľovačov tepla na vykurovanie u konečného spotrebiteľa do dvoch rokov od nadobudnutia účinnosti tohto zákona.

(5) Konečný spotrebiteľ je povinný
a)	umožniť vykonanie  povinností uvedených v odseku 4,
b)	umožniť odberateľovi, ktorý rozpočítava teplo v čase oznámeného termínu, odčítanie údajov z určeného meradlá alebo z pomerových rozdeľovačov tepla,
c)	chrániť určené meradlo  alebo pomerový rozdeľovač tepla pred neoprávneným zásahom,
d)	oznámiť bezodkladne poruchu, alebo znehodnotenie určeného meradla  alebo pomerového rozdeľovača tepla, odberateľovi, ktorý rozpočítava teplo konečnému spotrebiteľovi .

           (6) Ak dodávateľ  uskutočňuje dodávku tepla pre viacerých odberateľov, môže sa dodávateľ s odberateľmi dohodnúť na spoločnom meracom mieste jedným určeným meradlom.

(7) Pravidlá rozpočítavania tepla a osobitosti pravidiel rozpočítavania tepla ustanoví všeobecne záväzný právny predpis, ktorý vydá ministerstvo.

§ 19
Zmluva o dodávke a odbere tepla

(1) Dodávka tepla sa uskutočňuje na základe písomnej zmluvy o dodávke a odbere tepla medzi dodávateľom a odberateľom.

(2) Zmluva o dodávke a odbere tepla okrem všeobecných náležitostí  zmluvy18) musí obsahovať 
a)	dohodnuté odberné miesto, alebo odberné miesta, 
b)	požadovaný maximálny tepelný príkon na odbernom mieste,
c)	objednané množstvo tepla  na  príslušný kalendárny rok,
d)	technické parametre teplonosnej látky,
e)	vykurovacia krivka,
f)	odberový diagram, ak sa neurčuje vykurovacia krivka,
g)	podmienky dodávky tepla na prípravu teplej úžitkovej vody, alebo podmienky dodávky tepla v teplej úžitkovej vode,
h)	schválenú alebo určenú cenu tepla17) a spôsob platby za dodané teplo vrátane výšky a termínu zálohových platieb,
i)	náhradný spôsob určenia množstva dodaného tepla,  ak dôjde k poruche určeného meradla,
j)	termín, lehoty a dôvody na zmeny a doplnenie zmluvy o dodávke a odbere tepla,
k)	podmienky vypovedania zmluvy a podmienky pre jednostranné odstúpenie od zmluvy zo strany dodávateľa i odberateľa.

(3)  Zmluva o dodávke a odbere tepla môže okrem náležitosti podľa odseku 2 obsahovať aj podmienky ukončenia odberu tepla podľa § 20.

(4) Dodávateľ je povinný
a)	dodávať teplo z verejného rozvodu tepla vo vymedzenom území každému, kto o dodávku tepla písomne požiada, má vybudovanú tepelnú prípojku, ktorá spĺňa technické podmienky pripojenia určené dodávateľom a podpísal zmluvu o dodávke a odbere tepla,
b)	dodávať teplo na vymedzenom území odberateľovi podľa písmena a) s ktorým sa rokuje o zmene alebo doplnení uzatvorenej zmluvy podľa odseku 2. písm. j) v lehote najdlhšie 30 dní od uplynutia dohodnutého termínu dodávky tepla; v takom prípade je odberateľ  povinný uhradiť platby za dodané teplo aj keď nedošlo k podpisu zmluvy.	

(5) Ak pri uzatváraní zmluvy nedôjde k dohode medzi dodávateľom a odberateľom     vo veci zmluvných  podmienok dodávky odberu tepla podľa odseku 2, na žiadosť dodávateľa alebo  odberateľa vypracuje k návrhu zmluvy odborné stanovisko úrad.

(6) Dodávateľ môže vypovedať zmluvu o dodávke a odbere tepla, ak si odberateľ na príslušný kalendárny rok nedohodne odber tepla.
 
(7)  Odberateľ môže vypovedať zmluvu o dodávke a odbere tepla, ak výpoveď písomne oznámi dodávateľovi najmenej šesť mesiacov pred požadovaným skončením dodávky tepla a spĺňa niektorú z podmienok ukončenia odberu tepla podľa § 20 tohoto zákona.

§ 20
Podmienky ukončenia odberu tepla na základe zákona

Ukončenie odberu tepla na základe zákona môže nastať ak 
a)	sa zruší sústava tepelných zariadení na spotrebu tepla,
b)	ak dodávateľ bez predchádzajúcej dohody s odberateľom zmení teplonosnú látku,
c)	odberateľ uhradí dodávateľovi náklady vyvolané odpojením sa od verejného rozvodu tepla, ak bola úhrada nákladov dohodnutá v zmluve podľa § 19 ods. 2.

§ 21
Povinný odber tepla

Držiteľ povolenia na rozvod tepla je povinný na zabezpečenie zmluvne dohodnutých dodávok tepla odoberať za určenú alebo schválenú cenu teplo od držiteľa povolenia na výrobu tepla, ktorý teplo vyrába z obnoviteľných zdrojov energie, alebo v zariadení na kombinovanú výrobu tepla a elektriny ak
a)	sám nevyrába alebo nenakupuje teplo z obnoviteľných zdrojov alebo zo zdrojov kombinovanej výroby tepla a elektriny,
b)	nezvýši tým cenu tepla pre odberateľov,
c)	teplonosná látka zo sústavy tepelných zariadení na  výrobu tepla z obnoviteľných zdrojov tepla alebo kombinovanej  výroby tepla a elektriny je zhodná s teplonosnou látkou vo verejnom rozvode tepla,
d)	odber tepla za určenú alebo schválenú cenu z obnoviteľných zdrojov energie alebo zo zariadenia na kombinovanú výrobu tepla a elektriny je pre neho rovnako ekonomicky  efektívny ako odber tepla z iných zdrojov tepla.

§ 22
Neoprávnený odber tepla

(1) Neoprávneným odberom tepla je odber tepla bez uzavretej písomnej zmluvy o dodávke a odbere tepla, alebo v rozpore s uzavretou zmluvou alebo odber tepla z verejného rozvodu tepla alebo z tepelnej prípojky sa uskutočňuje bez vedomia dodávateľa.

(2) Dodávateľ ukončí dodávku tepla odberateľovi, ktorý ani po doručení písomnej výzvy neukončil neoprávnený odber tepla.

(3) Za škodu19) spôsobenú dodávateľovi neoprávneným odberom tepla zodpovedá osoba, ktorá neoprávnene teplo odobrala.

§ 23
Zmena teplonosnej látky alebo spôsobu distribúcie tepla

(1) Dodávateľ môže zmeniť teplonosnú látku alebo spôsob distribúcie tepla len v súlade s koncepciou obce v oblasti tepelnej energetiky, pričom je povinný takúto zmenu oznámiť odberateľovi  najmenej 1 rok pred jej uskutočnením.

(2) Ak sa uskutoční zmena podľa odseku 1 dodávateľ je povinný na svoje náklady upraviť sústavu tepelných zariadení určených na spotrebu tepla, ak sa s odberateľom nedohodne inak.

§ 24
Preložka verejného rozvodu tepla a zriadenie, opravy a údržba tepelnej prípojky

(1) Preložkou verejného rozvodu tepla je zmena jeho trasy, alebo premiestnenie niektorého súboru alebo časti tohto rozvodu.

(2) Preložku verejného rozvodu tepla zabezpečuje jeho vlastník alebo prevádzkovateľ na náklady toho, kto potrebu preložky vyvolal, ak sa nedohodnú inak. Vlastníctvo verejného rozvodu tepla sa po vykonaní preložky nemení.

(3) Zriadenie tepelnej prípojky, jej opravu a údržbu zabezpečuje alebo vykonáva za úhradu dodávateľ.

§ 25
Hospodárnosť prevádzky sústavy tepelných zariadení

	(1) Účastníci trhu sú povinní dodržiavať zásady hospodárnosti prevádzky sústavy tepelných zariadení. Hospodárnosťou prevádzky sústavy tepelných zariadení na účely tohto zákona sa rozumie také jej prevádzkovanie, ktoré spĺňa ukazovatele energetickej účinnosti zariadení na výrobu tepla a distribúciu tepla a normatívne ukazovatele spotreby tepla; normatívnym ukazovateľom spotreby tepla sa rozumie maximálna spotreba tepla na dosiahnutie optimálnej energetickej účinnosti tepelného zariadenia.

(2) Dodávateľ je povinný
a)	zabezpečiť automatickú reguláciu teploty teplonosnej látky na vykurovanie v závislosti od klimatických podmienok,
b)   trvale dodržiavať technické parametre teplonosnej látky na dohodnutom odbernom mieste   
      a na odbernom zariadení dohodnuté v zmluve o dodávke a odbere tepla,
d)	zabezpečiť jedenkrát za rok overenie hospodárnosti prevádzky sústavy tepelných zariadení po odberné miesta.

(3) Dodávateľ, ktorý rozpočítava teplo konečnému spotrebiteľovi, a odberateľ, ktorý rozpočítava teplo konečnému spotrebiteľovi sú povinní

a)   trvale zabezpečovať určenú kvalitu tepla pre konečného spotrebiteľa podľa § 16 ods. 4    
      a zabezpečovať plnenie normatívnych ukazovateľov spotreby tepla,
b)	zabezpečiť jedenkrát za rok najneskôr však pred začatím vykurovacieho obdobia technickú prehliadku nimi prevádzkovanej časti sústavy tepelných zariadení, na ktoré je pripojený konečný spotrebiteľ za účelom zistenia prevádzkyschopnosti a funkčnosti týchto zariadení za odberným miestom,
c)	zabezpečiť jedenkrát za 3 roky overenie hospodárnosti prevádzky sústavy tepelných zariadení za odberným miestom.

(4) Overovanie hospodárnosti prevádzky sústavy tepelných zariadení podľa odseku 2 písm. c) a odseku 3 písm. c) vykonáva za úhradu vo výške ekonomicky oprávnených  náklady príspevková organizácia  zriadená ministerstvom.

(5) Dodávateľ podľa odseku 2 a dodávateľ a odberateľ podľa odseku 3 sú oprávnení úhradu za overenie hospodárnosti sústavy tepelných zariadení podľa odseku 2 písm. c) a odseku 3 písm. c) vo výške podľa odseku 4 zahrnúť do ekonomicky oprávnených nákladov na udržanie prevádzkyschopnosti a hospodárnosti sústavy tepelných zariadení ako náklady na službu súvisiacu s dodávkou alebo rozpočítavaním tepla; alikvótnu ročnú časť tejto úhrady môžu zahrnúť do sumy mesačných zálohových platieb na dodávku tepla, alebo po dohode s odberateľom alebo konečným spotrebiteľom do ročného zúčtovania za dodávku a odber tepla.

(6) Spôsob overovania hospodárnosti prevádzky sústavy tepelných zariadení, ukazovatele energetickej účinnosti zariadení na výrobu tepla, distribúcie tepla a normatívne ukazovatele spotreby tepla ustanoví všeobecne záväzný právny predpis, ktorý vydá ministerstvo.

ŠTVRTÁ  ČASŤ
OBMEDZUJÚCE  OPATRENIA  V TEPELNEJ  ENERGETIKE

§ 26
Obmedzenie a prerušenie dodávky tepla

(1) Dodávateľ môže obmedziť alebo prerušiť dodávku tepelnej energie v nevyhnutnom rozsahu, len ak
a)	vykonáva plánovanú rekonštrukciu, opravu, údržbu a revíziu sústavy tepelných zariadení,
b)	vznikla havária alebo sa odstraňuje jej následok na sústave tepelných zariadení,
c)	sa teplo odoberá sústavou tepelných zariadení, ktoré ohrozujú život a zdravie osôb alebo ich majetok,
d)	výrobu tepla nemôže zabezpečiť z dôvodu vyhláseného odberového stupňa plynu20) alebo, ak bola  prerušená dodávka elektriny na výrobu tepla,
e)	odberateľ je v omeškaní s platbou za dodané teplo, so zaplatením zmluvne dohodnutej zálohovej platby alebo so zaplatením nedoplatku vyplývajúceho zo zúčtovania za dodávku tepla a  ak odberateľ platbu alebo zálohovú platbu alebo nedoplatok neuhradí ani po uplynutí lehoty, ktorú mu vo výzve určil dodávateľ. Táto lehota nemôže byť kratšia ako 15 dní odo dňa doručenia výzvy; túto výzvu odberateľovi dodávateľ oznámi miestne obvyklým spôsobom aj konečným spotrebiteľom, 
f)	odber tepla je neoprávnený.

(2) Pri obmedzení alebo prerušení dodávky tepla z dôvodov uvedených v odseku 1           písm. a) a e) je dodávateľ povinný oznámiť odberateľovi začiatok a skončenie tohto obmedzenia alebo prerušenia najmenej 15 dní pred obmedzením písomne, alebo miestne obvyklým spôsobom.

(3) Po odstránení príčin obmedzenia alebo prerušenia dodávok tepla uvedených v odseku 1 je dodávateľ povinný neodkladne obnoviť dodávku tepla.

(4) Ak vznikla odberateľovi škoda pri obmedzení alebo prerušení dodávky tepla          z dôvodov uvedených v odseku 1 písm. a), odberateľ môže uplatňovať náhradu ušlého zisku a náhradu škody21) voči dodávateľovi len vtedy, ak si tento nesplnil oznamovaciu povinnosť podľa odseku 2, alebo ak nedodržal termín skončenia tohto obmedzenia alebo prerušenia.

(5) Ak vznikla odberateľovi škoda pri obmedzení dodávok tepla, z dôvodu zneužitia podmienok uvedených v odseku 1 má odberateľ právo  uplatniť si náhradu škody a ušlého zisku voči dodávateľovi v lehote do šiestich mesiacov odo dňa keď sa o jej vzniku dozvedel, najneskoršie však do jedného roka odo dňa keď škoda alebo ušlý zisk vznikli.

Stav núdze v tepelnej energetike
§ 27

Stav núdze v tepelnej energetike  je zníženie, alebo prerušenie dodávok tepla, alebo vyradenie sústavy tepelných zariadení z činnosti na celom území Slovenskej republiky, alebo na jeho časti, na obdobie dlhšie ako 48 hodín, ktoré vzniklo v dôsledku
a)	mimoriadnej udalosti22) alebo
b)	havárie alebo poruchy tepelných zariadení,
c)	dlhodobého nedostatku zdrojov tepelnej energie, ktorými sú palivá, elektrina a voda,
d)	smogovej situácie podľa osobitných predpisov,
e)	teroristického činu,
f)	opatrení štátnych orgánov za stavu ohrozenia štátu alebo vyhlásenia vojnového stavu.
 
§ 28

            (1) Stav núdze v tepelnej energetike pre celé územie Slovenskej republiky vyhlasuje a odvoláva ministerstvo, pre územie kraja alebo jeho časti krajský úrad a pre územie obce obec. 

(2) Súčasťou vyhlásenia stavu núdze v tepelnej energetike je aj vyhlásenie rozsahu obmedzujúcich opatrení na  spotrebu tepla a rozsah povinností držiteľov povolení a ostatných fyzických osôb a právnických osôb na odstránenie stavu núdze.

(3) Koordináciu obmedzujúcich opatrení a povinností podľa odseku 2 zabezpečuje
a)	ministerstvo, ak stav núdze v tepelnej energetike bol vyhlásený na území Slovenskej republiky,
b)	krajský úrad, ak stav núdze v tepelnej energetike bol vyhlásený na území kraja alebo jeho časti,
c)	obec, ak stav núdze v tepelnej energetike bol vyhlásený na území obce.

(4) Orgán, ktorý stav núdze vyhlásil, je povinný  informovať ministerstvo vnútra a príslušné hasičské záchranné zbory a ministerstvo zdravotníctva a príslušné zdravotnícke orgány o predpokladanom trvaní obmedzenia dodávok tepelnej energie.

(5) Držiteľ licencie na rozvod tepla je povinný u tepelných sietí zásobovaných z viac ako 50 % z jedného zdroja zistiť účinky výpadu tohto zdroja a podľa výsledku zabezpečiť vstupy do tepelnej siete pre pripojenie náhradných zdrojov.

(6) Postup pri predchádzaní vzniku a odstraňovaní následkov stavu núdze ustanovuje všeobecne záväzný právny predpis, ktorý vydá ministerstvo.

PIATA  ČASŤ
PÔSOBNOSŤ  ORGÁNOV ŠTÁTNEJ  SPRÁVY, OBCI A VYŠŠIEHO ÚZEMNÉHO CELKU 
A VÝKON ŠTÁTNEHO DOZORU

§ 29
Ministerstvo

(1)	Ministerstvo 
a)	zabezpečuje plnenie záväzkov vyplývajúcich z medzinárodných zmlúv a záväzkov vyplývajúcich z členstva v medzinárodných organizáciách v rozsahu poverenia vládou,

b)	vypracúva Energetickú politiku Slovenskej republiky, ktorej súčasťou je aj rozvoj tepelnej energetiky a predkladá ju vláde na schválenie; metodicky usmerňuje tvorbu koncepcie rozvoja obcí v oblasti tepelnej energetiky.

c)	vydáva všeobecne záväzné právne predpisy na vykonanie ustanovení § 4 ods. 6, § 15 ods. 3,  § 17 ods. 5, § 18 ods. 7, § 28 ods. 6 a § 37 ods. 5 tohto zákona.

(2) Ministerstvo rozhoduje  
a)	o vydaní osvedčenia na výstavbu sústavy tepelných zariadení  s celkovým inštalovaným výkonom 5 MWt a viac,

b)	o vydaní osvedčenia o vykonaní skúšky odbornej spôsobilosti  podľa § 4 ods. 1 .

§ 30
Úrad

Úrad  
a)	vydáva, mení, zrušuje povolenia  a odníma povolenia, na podnikanie v tepelnej energetike 
      podľa § 5 až 9,
b)	vykonáva cenovú reguláciu vo výrobe, distribúcii a dodávke tepla podľa osobitného predpisu,17)
c)	poskytuje ministerstvu a Štátnej energetickej inšpekcií23 (ďalej len „inšpekcia“) jeden krát za štvrť roka informácie o vydaných povoleniach,
d)	rieši spôsob naloženia so sústavou tepelných zariadení, ak dôjde k zániku povolenia alebo zrušeniu povolenia podľa § 9 ods. 4.

§ 31
Obec

Obec 
a)	zabezpečuje vypracúvanie koncepcie rozvoja obce v tepelnej energetike v súlade s koncepciou rozvoja vyššieho územného celku ako aj v súlade s Energetickou politikou Slovenskej republiky a v  rozsahu metodického usmernenia ministerstva, ak na jej území pôsobí dodávateľ alebo odberateľ, ktorý rozpočítava teplo konečnému spotrebiteľovi; koncepcia rozvoja obce v tepelnej energetike sa po schválení obecným zastupiteľstvom stáva súčasťou záväznej časti územno plánovacej dokumentácie obce do dvoch rokov od nadobudnutia účinnosti zákona musí byť koncepcia obcou vypracovaná,
b)	rozhoduje o vydaní osvedčenia na výstavbu sústavy tepelných zariadení s výkonom do 5 MWt v súlade s koncepciou rozvoja obce v tepelnej energetike,
c)	rozhoduje o vydaní potvrdenia o súlade požadovaného predmetu podnikania s koncepciou rozvoja obce v tepelnej energetike fyzickým osobám alebo právnickým osobám, ktoré žiadajú o vydanie povolenia,
d)	je oprávnená od držiteľa povolenia požadovať informácie o stave a možnosti rozvoja sústavy tepelných zariadení,
e)	vydáva príkaz na vecné plnenie fyzickým osobám alebo právnickým osobám a na osobné úkony fyzickým osobám v súvislosti s vyhlásením stavu núdze v tepelnej energetike; na vydávanie tohto príkazu sa nevzťahuje všeobecne záväzný právny predpis o správnom konaní,
f)	uspokojuje právo na náhradu škody, ušlej mzdy alebo ušlého zisku, ako aj právo na náhradu preukázateľných nákladov, ktoré fyzickej osobe alebo právnickej osobe vznikli v súvislosti s plnením príkazu podľa písmena e) ak si ich uplatňuje; výdavky spojené s uspokojením práva si obec uplatní u osoby, ktorá stav núdze v tepelnej energetike spôsobila, ak takáto osoba nie je, výdavky s uspokojením práva si obec uplatní na Ministerstve financií Slovenskej republiky. 

§ 32
Vyšší územný celok

Vyšší územný celok  
a) určuje všeobecne záväzným nariadením cenu tepla na území vyššieho územného celku v súlade s cenovými predpismi  na základe podkladov od dodávateľa a spôsobom a v rozsahu podľa všeobecne záväzného právneho predpisu, ktorý vydá úrad,
b) kontroluje dodržiavanie ceny tepla prostredníctvom svojho hlavného kontrolóra.

§ 33
Štátny dozor

(1) Štátny dozor nad dodržiavaním práv a povinností účastníkov trhu podľa tohto zákona, s výnimkou cenovej kontroly a ostatnej kontroly úradu, vykonáva Štátna energetická inšpekcia podľa osobitného predpisu.

(2) Inšpekcia
a)	ukladá opatrenia na odstránenie nedostatkov zistených pri výkone štátneho dozoru,
b)	ukladá pokuty fyzickým osobám a právnickým osobám pokuty za porušenie ustanovení tohto zákona a  všeobecne záväzných právnych predpisov vydaných na jeho základe s výnimkou porušení povinností držiteľov povolenia zistených pri kontrole vykonávanej podľa osobitného predpisu3) úradom. 
§ 34
Výkon dozoru

	(1) Inšpekcia vykonáva dozor podľa tohto zákona prostredníctvom ňou poverených zamestnancov a prizvaných fyzických osôb. Na postup poverených zamestnancov inšpekcie a prizvaných fyzických osôb pri výkone dozoru  sa primerane použije osobitný predpis.24) 
	(2) Osoba podliehajúca výkonu dozoru je povinná povereným zamestnancom inšpekcie a prizvaným fyzickým osobám umožniť vykonanie dozoru v rozsahu podľa tohto zákona.

(3) Osoba podľa odseku 2 má právo oboznámiť sa s obsahom protokolu,25) dostať rovnopis protokolu o výsledku vykonaného dozoru a vyjadriť sa k jeho obsahu v určenej lehote.

ŠIESTA  ČASŤ
PRÁVA  A POVINNOSTI  FYZICKÝCH  OSÔB A PRÁVNICKÝCH OSÔB, KTORÝCH PRÁVA, PRÁVOM CHRÁNENÉ ZÁUJMY  ALEBO POVINNOSTÍ MôŽU BYŤ DOTKNUTÉ VÝKONOM PRÁV A POVINNOSTÍ ÚČASTNÍKOV TRHU S TEPLOM

§ 35
Práva a povinnosti fyzických osôb a právnických osôb

(1)  Fyzická osoba a právnická osoba má právo 
a)	na primeranú náhradu za obmedzenie výkonu vlastníckeho práva, ktoré  vzniklo zriadením ochranného pásma a za vstup na ich nehnuteľnosť  za účelom vykonania rekonštrukcie, opráv a údržby sústavy tepelných zariadení.
b)	 v prípade vyhlásenia stavu núdze v tepelnej energetike na náhradu skutočnej škody ktorá mu vznikla vecným plnením a na náhradu toho čo ušlého zisku,21) ak konala na základe príkazu. 

     (2) Fyzická osoba má právo aj na náhradu ušlej mzdy alebo ušlého zisku a podľa osobitného predpisu26)  na náhradu preukázateľných nákladov vynaložených na stravovanie a ubytovanie; právo na náhradu škody, ušlej mzdy alebo ušlého zisku ako aj právo na náhradu preukázateľných nákladov vynaložených na stravovanie a ubytovanie si  fyzická osoba alebo právnická osoba uplatňujú u orgánu, kto stav núdze vyhlásil. 

(3)  Fyzická osoba alebo právnická osoba je povinná
a)	umožniť  vstup  na  nehnuteľnosti,   ktorých  je  vlastníkom  alebo  správcom   za  účelom 
      vykonania rekonštrukcie, opráv a údržby sústavy tepelných zariadení,
b)	zdŕžať sa akýchkoľvek činností ktoré môžu ohroziť bezpečnosť a prevádzkyschopnosť sústavy tepelných zariadení vrátane výstavby objektov a zariadení a výsadby trvalých porastov v ochrannom pásme,
c)	umožniť kontrolu štátnemu dozoru v priestoroch, o ktorých sa štátny dozor domnieva, že sa v nich vykonáva činnosť pri výrobe a dodávke tepla bez povolenia,
d)	v súvislosti s vykonávaným dozorom poskytnúť štátnemu dozoru príslušné doklady a údaje súvisiace s preverovanou činnosťou.

(4) Fyzická osoba alebo právnická osoba je povinná poskytnúť vecné plnenie po vyhlásení stavu núdze v tepelnej energetike na základe príkazu orgánu, ktorý stav núdze vyhlásil.
           
            (5) Fyzická osoba alebo právnická osoba, ktorá je vlastníkom časti sústavy tepelných zariadení, ktorá nie je verejným rozvodom tepla je po vyhlásení stavu núdze povinná 
a)	umožniť distribúciu tepla a teplej úžitkovej vody odberateľom alebo konečným  spotrebiteľom prostredníctvom časti tepelnej sústavy, ktorej je vlastníkom,
b)	udržiavať sústavu tepelných zariadení v prevádzkyschopnom stave,
c)	umožniť držiteľovi povolenia na rozvod tepla dočasné pripojenie k sústave tepelných zariadení ktorých je vlastníkom.

             (6) Fyzická osoba alebo právnická osoba, ktorá je vlastníkom sústavy tepelných zariadení alebo jej časti, ktorú  prestala používať na účel, na  ktorý bola zriadená a ani ju nepoužíva na iné účely vo výrobe a rozvode tepla je povinná ju ponúknuť inej fyzickej osobe alebo právnickej osobe na prevádzkovanie alebo do správy alebo na prevod vlastníctva za účelom zabezpečenia dodávky tepla na vymedzenom území.  Ak nedôjde k prevodu vlastníctva alebo k dohode o prevádzkovaní alebo o výkone správy sústavy tepelných zariadení alebo jej časti do jedného roku odo dňa kedy sa prestala používať na účel, na ktorý bola zriadená je fyzická osoba alebo právnická osoba  podľa prvej vety povinná na vlastné náklady ju odstrániť; pritom je povinná dodržať požiadavky na ochranu životného prostredia.

§ 36
Vecné plnenie

(1) Vecným plnením sa na účely tohto zákona  rozumejú vecné prostriedky poskytnuté v súvislosti s vyhlásením stavu núdze v tepelnej energetike, potrebné na odstránenie príčin a následkov, ktoré súvisia s obmedzením alebo prerušením dodávok tepla alebo vyradením sústavy tepelných zariadení z činnosti.

(2)  Pri ukladaní vecného plnenia treba prihliadať na to, aby sa ich uložením neohrozili a nepoškodili životné potreby toho kto vec poskytol (ďalej len „poskytovateľ“), a jeho rodiny a žiadna prevádzka jeho hospodárskych zariadení.

(3)  Vecné prostriedky ktoré sa poskytli ako vecné plnenia podľa odseku 1 sa po odstránení stavu núdze vrátia poskytovateľovi v stave akom boli poskytnuté. 

(4)  Ak nemožno vecný prostriedok podľa odseku 3 vrátiť, poskytne sa fyzickej osobe alebo právnickej osobe vecné plnenie rovnakého druhu a  rovnakej hodnoty alebo sa mu vyplatí náhrada v peniazoch. Toto právo poskytovateľa  uspokojí orgán, ktorý vecné plnenie nariadil, prípadne ten, kto škodu na poskytnutom vecnom prostriedku spôsobil.

SIEDMA  ČASŤ
SPRÁVNE  DELIKTY
Pokuty
§ 37

(1) Inšpekcia uloží pokutu
a)	od 500 tisíc Sk do 1 milióna Sk fyzickej osobe alebo právnickej osobe, ktorá uskutoční výstavbu sústavy tepelných zariadení bez vydaného osvedčenia podľa § 12 ods. 1 a 6,
b)	od 50  tisíc Sk do 500 tisíc Sk za porušenie povinností vyplývajúcich z § 10 ods. 2, § 15 ods. 1 a 2, § 17 ods. 1, § 18 ods. 1 a 2, § 19 ods. 3, § 21 ods. 1, § 24 ods. 3, § 25 ods. 2 a ods. 3 písm. a), § 26 ods. 3 a § 40 ods. 4,
c)	od 10 tisíc Sk do 100 tisíc Sk za porušenie ustanovení § 17  ods. 3 a 4, § 18 ods. 3 a 4, § 25 ods. 3 písm. b) a c), § 26 ods. 2, § 34 ods. 2, § 35 ods. 3 a 5, § 38 ods. 2 a 3.
 
(2) Pri určení výšky pokuty sa prihliada najmä na závažnosť, spôsob, čas trvania, mieru zavinenia a možné následky porušenia povinností. Pri opakovanom porušení možno pokutu zvýšiť až na dvojnásobok.

(3) Inšpekcia uloží pokutu do dvoch rokov odo dňa, keď zistila porušenie zákonom ustanovených povinností fyzickými osobami alebo právnickými osobami, najneskôr však do troch rokov od ich porušenia.
 
(4) Výnosy z pokút sú príjmom štátneho rozpočtu; ich správu vykonáva inšpekcia.

ÔSMA  ČASŤ
OCHRANNÉ PÁSMA 

§ 38

(1) Na ochranu sústavy tepelných zariadení sa zriaďujú ochranné pásma.

(2) V ochrannom pásme je bez predchádzajúceho písomného súhlasu dodávateľa  zakázané vykonávať          
a)	činnosti, ktoré by mohli ohroziť sústavu tepelných zariadení, plynulosť a bezpečnosť jej prevádzky a údržby, alebo pri ktorých by mohla byť ohrozená bezpečnosť, život alebo zdravie osôb a majetok, 
b)	stavebné práce a výsadbu trvalých porastov.

(3) V priestore bezprostredne nadväzujúcom na ochranné pásmo  je zakázané umiestňovať stavby, technické zariadenia alebo vykonávať činnosti, ktoré by mohli ohroziť sústavu tepelných zariadení alebo plynulosť a bezpečnosť jej prevádzky.

(4) Povinnosti a obmedzenia v ochrannom pásme a v priestore bezprostredne nadväzujúcom vznikajú dňom, keď územné rozhodnutie o umiestnení sústavy tepelných zariadení nadobudlo právoplatnosť a zanikajú dňom, keď sústava tepelných zariadení alebo jej časť sa prestala využívať na účel, na ktorý bola zriadená.

(5) Podrobnosti o ochranných pásmach sústavy tepelných zariadení ustanoví všeobecne záväzný právny predpis, ktorý vydá ministerstvo.

DEVIATA  ČASŤ
SPOLOČNÉ,  PRECHODNÉ  A ZRUŠOVACIE USTANOVENIA

§ 39
Vzťah zákona k všeobecne záväzným právnym predpisom o správnom konaní

Na rozhodovanie podľa tohto zákona sa vzťahujú všeobecne záväzné právne predpisy o správnom konaní,27) ak tento zákon neustanovuje inak.

Prechodné ustanovenia
§ 40

(1) Licencie alebo osvedčenia o registrácií vydané podľa doterajších predpisov sa považujú za povolenia podľa tohto zákona a ostávajú v platnosti dva roky po nadobudnutí účinnosti tohto zákona.

            (2) Držitelia povolenia podľa odseku 1, na ktorých sa  nevzťahuje oznamovacia povinnosť podľa § 11, sú povinní najneskôr v lehote 60 dní pred uplynutím platnosti povolenia požiadať o vydanie povolenia podľa tohto zákona.

            (3) Osvedčenia o odbornej spôsobilosti vydané podľa doterajších predpisov zostávajú v platnosti do 31. decembra 2005.

             (4) Ak dodávateľovi, ktorý dodáva teplo v teplej úžitkovej vode vznikne povinnosť merania jej množstva na odbernom mieste určeným meradlom podľa § 17 ods. 1 je povinný meranie zabezpečiť do dvoch rokov od nadobudnutia účinnosti tohto zákona.
              
(5) Dodávateľ, ktorý rozpočítava teplo konečnému spotrebiteľovi alebo odberateľ, ktorý rozpočítava teplo konečnému spotrebiteľovi, je povinný zapojiť určené meradlá spotreby teplej úžitkovej vody u konečného spotrebiteľa podľa § 17 ods. 3 písm. b) do dvoch rokov od nadobudnutia účinnosti tohto zákona. 

(6) V konaniach o uložení pokuty za porušenie povinností pri podnikaní v tepelnej energetike začatých pred nadobudnutím účinnosti tohto zákona sa postupuje podľa doterajších predpisov, tieto konania dokončí ten orgán, ktorý ich začal.

(7) Zmluvy o dodávke tepla uzatvorené pred účinnosťou tohto zákona zostávajú v platnosti jeden rok od nadobudnutia jeho účinnosti. Zmluvný partneri sú povinní dať zmluvy do súladu s týmto zákonom do jedného roka od nadobudnutia jeho účinnosti, inak strácajú platnosť. 

(8) Ceny schválené alebo určené úradom zostávajú v platnosti do nadobudnutia účinnosti cien určených obcou podľa § 31 písm. d).

§ 41
Zrušovacie ustanovenia

Zrušuje sa vyhláška Ministerstva hospodárstva Slovenskej republiky č. 15/1999 Z. z., ktorou sa ustanovujú podrobnosti o spôsobe merania dodávok tepla, spôsob výpočtu škody vzniknutej dodávateľovi neoprávneným odberom tepla a technické požiadavky na zabezpečenie hospodárnosti prevádzky sústavy tepelných zariadení, dodávok tepla na vykurovanie a na prípravu teplej úžitkovej vody. 

Čl. II

             Zákon Národnej rady Slovenskej republiky č. 18/1996 Z. z. o cenách v znení zákona č. 196/2000 Z. z., zákona č. 276/2001 Z. z., zákona č. 436/2002 Z. z., zákona č. 465/2002     Z. z. a zákona č. 520/2003 Z .z. sa mení a dopĺňa takto:
1. V § 20 ods. 1 sa za písmeno e) vkladá nové písmeno f), ktoré znie:
     „f) vyšší územný celok,“.
     
     Doterajšie písmená f) a g) sa označujú ako písmená g) a h)

2.  V § 20 sa za odsek 5 vkladá nový odsek 6, ktorý znie:
      „(6) Vyšší územný celok určuje cenu tepla“.

      Doterajšie odseky 6 a 7 sa označujú ako odseky 7 a 8.

Čl. III 

Tento zákon nadobúda účinnosť 1. januára 2005, okrem ustanovenia čl. I § 32 a čl. II, ktoré nadobudnú účinnosť 1. januára 2008.